ફેક ન્યૂઝ એટલે કે ખોટા સમાચાર નકલી એકાઉન્ટ્સ દ્વારા એટલા નથી ફેલાતા જેટલા અસલી એકાઉન્ટ દ્વારા ફેલાતા હોય છે અને આવું એટલા માટે થાય છે કે આપણને સાચા અને ખોટા સમાચાર વચ્ચે ભેદ જ કરતા આવડતું નથી. આ પ્રકારના સમાચાર સાચા સમાચારની સરખામણીએ અનેકગણી ઝડપથી ફેલાતા હોય છે. એક સંશોધનમાં આ વાત બહાર આવી છે કે, સોશિયલ સાઈટ્સ અને માઈક્રો સોશિયલ સાઈટ્સના ધસારા બાદ આ દૂષણ ખૂબ જ ઝડપથી ફેલાયું છે. મેસાચ્યુસેટ્સ ઇન્સ્ટીટ્યુટ ઓફ ટેકનોલોજી સાથે જોડાયેલા ત્રણ સંશોધનકારોએ "નકલી સમાચાર કેવી રીતે ફેલાય છે પર સંશોધન કર્યું છે. સંશોધનમાં એ બાબત બહાર આવી છે કે નકલી સમાચાર અસલી સમાચારની સરખામણીએ ખૂબ જ ઝડપથી ફેલાય છે અને મહત્ત્વની વાત એ છે કે, આ પ્રકારનાં સમાચારોનો પ્રવાહ નકલી પ્રોફાઈલ માધ્યમથી એટલો નથી. પ્રસરતો લોકો નકલી સમાચારોને પણ સાચા માની આડેધડ શેર કરતા હોય છે. સંશોધનમાં એ વાત પણ બહાર આવી છે કે ટ્વિટર પર વાસ્તવિક સમાચારની સરખામણીએ નકલી અને ખોટા સમાચાર ૭૦ ટકાથી વધુ શેયર થતા હોય છે. આ સંશોધનમાં ૨૦૦૬થી માંડી ૨૦૧૭ દરમિયાન ૧.૨૬ લાખ સમાચારો પર રિસર્ચ કરવામાં આવ્યું હતું, જેને ૩૦ લાખ લોકો દ્વારા લગભગ ૪૫ લાખ વખત ટ્વિટ કરવામાં આવી હતી.